**Helvetesild** (herpes zoster) er en herpesvirusinfeksjon som forårsakes av reaktiveringen av varicella zoster-viruset. Lidelsen kan være svært smertefull.

Etiologi og patogenese
----------------------

Herpes zoster forårsakes av samme virus som vannkopper; Varicella zoster-viruset (VZV). Dette viruset ligger latent i nervegangliene etter et primærutbrudd i form av vannkopper. VZV kan deretter reaktiveres når immunforsvaret er redusert, og forårsaker da helvetesild. De som får helvetesild, har derfor hatt vannkopper som små. Kontakt med personer med vannkopper utløser ikke utbrudd av helvetesild.

Symptomer og forløp
-------------------

Helvetesild karakteriseres av en intens, brennende smerte, blemmer og påfølgende sår, som følger et *dermatom* (én spinalnerves hudforsyningsområde). Dette hudområdet er begrenset til enten venstre eller høyre kroppshalvdel. Området ligger hyppigst i brystkasseregionen, men noen får utslettet i halsregionen og ansiktet.

Helvetesild i ansiktet med affeksjon av øyets hornhinne kan ødelegge pasientens syn.

Mange andre sykdommer kan være årsak til en reaktivering av VZV (reduksjon av immunforsvaret ved alderdom, forkjølelse etc.) Derfor kan det være fornuftig å få utført en generell legeundersøkelse få uker etter at helvetesilden er over.

 Helvetesild på brystet.

Postherpetisk nevralgi
----------------------

I de fleste tilfeller går helvetesild over av seg selv i løpet av noen uker, men hos noen kan smertene vedvare i måneder og, i sjeldne tilfeller, mange år, selv om utslettet har forsvunnet. Denne svært smertefulle tilstanden, som kalles postherpetisk nevralgi, er en nevralgi som kan oppstå hos cirka 10 % av pasientene som opplever helvetesild.

Behandling
----------

Helvetesild kan behandles med antivirale midler (aciklovir, valaciklovir). Dette er tablettkurer som kan koste fra 800 til 1 300 kroner for én ukes kur. Den viktigste grunnen for å ta en slik kur er at den reduserer sannsynligheten for postherpetisk nevralgi. Ved behov for langvarig behandling brukes enten et antidepressivum eller et antiepileptikum. Lidelsen kan i unntakstilfeller også behandles med injeksjon av botulismetoksin eller ved injeksjon av bedøvende middel i nervegrenen.

Helvetesild er ofte svært plagsomt. Her er noen tiltak som kan gjøre lidelsene litt lettere å håndtere:

* Rengjør utslettene og hold det tørt.
* Beskytt utslettene med bandasje som ikke er klebrig.
* Bruk løse klær.
* Bruk ispose eller ta et kaldt bad for å avkjøle utslettene.

Dersom smertene ikke forsvinner, må du ta kontakt med lege.

Blodgiving etter helvetesild
----------------------------

For barn som får kreftbehandling kan vannkopper være en livstruende sykdom. Voksne som får helvetesild vil opparbeide mye antistoffer i blodet mot det aktuelle viruset. Voksne som gir blod 2 til 3 uker etter sykdommen, og gjør oppmerksom på at de har hatt helvetesild til blodbanken, kan redde livet til flere barn ved å gi blod .

Helvetesild på bryst og rygg.

Vaksine
-------

En vaksine mot sykdommen ble utviklet i 2006. Den vil normalt forhindre cirka 50 % av tilfellene.

Referanser
----------

1. 1 2  .
2. 1 2 3 4  .
3. ↑   (på en) *Disease Ontology*, 27. mai 2016, Disease Ontology-ID DOID:8536, Wikidata Q5282129,
4. ↑  Tom Matthews & James Campbell (2019) *The NHS has named the 20 most painful conditions you can have*. MyLondon, 16 sep 2019. Besøkt 2019-09-24
5. ↑  «Helvetesild». Pasienthåndboka.no. Arkivert fra originalen 17. april 2010. Besøkt 19. august 2007.
6. ↑  Helsebiblioteket.no, Redaksjonen;. «Helvetesild – herpes zoster». *www.helsebiblioteket.no* **(norsk)**. Besøkt 21. mars 2017.
7. ↑  «"Can you help? The New Zealand Blood Service needs people who have recently had Shingles or Chickenpox"» (PDF) (pressemelding) **(engelsk)**. November 2017. Arkivert fra originalen (PDF) 23. januar 2019. Besøkt 28. mars 2019. «Chickenpox can produce very severe effects in children being treated for leukaemia or cancer. A special antibody concentrate is needed to treat these children if they are exposed to chickenpox. It is made from the blood of people recovering from shingles or people who have high levels of antibody to this infection. The antibody concentrate is called Zoster Immune Globulin.»
8. ↑  dr. Pauline W. Chen (10. juni 2010). «Why Patients Aren’t Getting the Shingles Vaccine» **(engelsk)**. The New York Times. Besøkt 2. april 2015.

| * v
* d
* r
Helsemessige forbehold |
| --- |
| Helsenotis | Du bør aldri bruke informasjon fra internett, inkludert Wikipedia, som eneste kilde til avgjørelser eller tiltak i helsemessige spørsmål. Ved legemiddelspørsmål bør du rådspørre apotek eller lege, ved helsespørsmål relevant autorisert helsepersonell, og ved dyresykdom bør du rådspørre veterinær. Bruk aldri reseptbelagte legemidler uten etter råd fra lege. Søk råd på apoteket ved bruk av reseptfrie legemidler, kosttilskudd og naturmidler, spesielt om du også bruker reseptbelagte midler. Bruk av flere legemidler samtidig kan gi utilsiktede effekter. |

|  |  |
| --- | --- |
| Oppslagsverk/autoritetsdata | Store medisinske leksikon **·** Store Danske Encyklopædi **·** Encyclopædia Britannica **·** World History Encyclopedia **·** Brockhaus Enzyklopädie **·** Encyclopædia Universalis **·** Nationalencyklopedin **·** GND **·** LCCN **·** NKC
 |